
RAPORT COMUN
asupra propunerii legislative privind modificarea alin.(5) al art.41 din Legea nr. l19/1996 cu privire la actele de stare civilă, republicată
În conformitate cu prevederile art.95 din Regulamentul Camerei Deputaţilor, republicat, Comisia juridică, de disciplină şi imunităţi şi Comisia pentru administraţie publică şi amenajarea teritoriului au fost sesizate, spre dezbatere în fond, cu propunerea legislativă privind modificarea alin.(5) al art.41 din Legea nr. l19/1996 cu privire la actele de stare civilă, republicată, trimisă cu adresa nr. Plx. 470 din 15 iunie 2015, înregistrată cu nr.4c-11/800 din 16 iunie 2015 şi, respectiv cu nr.4c-6/242 din 16 iunie 2015. 

Potrivit prevederilor art. 75 din Constituţia României, republicată şi ale art. 92 alin. (9) pct. 2 din Regulamentul Camerei Deputaţilor, republicat, Camera Deputaţilor este  Cameră decizională.

Senatul, în calitate de primă Cameră sesizată, a respins iniţiativa legislativă, în şedinţa din data de 10 iunie 2015.
Consiliul Legislativ a avizat negativ iniţiativa legislativă, conform avizului cu nr. 327 din 8 aprilie 2015.
Comisia pentru drepturile omului, culte şi problemele minorităţilor naţionale, cu unanimitate de voturi, a avizat  negativ propunerea legislativă (avizul cu nr. 4c-5/448/24 iunie 2015).
Guvernul a transmis Parlamentului punctul său de vedere prin care nu susţine adoptarea iniţiativei legislative. 

Propunerea legislativă supusă dezbaterii are ca obiect de reglementare modificarea alin.(5) al art.41 din Legea nr. 119/1996 cu privire la actele de stare civilă, republicată, cu modificările şi completările ulterioare, în scopul de a facilita procedura transcrierii certificatelor şi a extraselor de stare civilă privind cetăţenii români care au redobândit cetăţenia română şi care nu au avut niciodată domiciliul în România.

 În conformitate cu dispoziţiile art. 61 şi art. 63 din Regulamentul Camerei Deputaţilor, republicat, membrii Comisiei pentru administraţie publică şi amenajarea teritoriului şi membrii Comisiei juridice, de disciplină şi imunităţi au examinat propunerea legislativă în şedinţe separate (22 septembrie şi, respectiv 12 octombrie 2015). 
Membrii Comisiei pentru administraţie publică și amenajarea teritoriului au examinat proiectul de lege în şedinţa din  22 septembrie 2015.


La lucrările Comisiei au fost prezenţi 19 deputaţi din totalul de 22 membri.

Membrii Comisiei juridice, de disciplină şi imunităţi au examinat propunerea legislativă în şedinţa din  12 octombrie 2015.
La lucrările Comisie juridice, de disciplină şi imunităţi deputaţii au fost prezenţi conform listei de prezenţă.

În conformitate cu dispoziţiile art.55 din Regulamentul Camerei Deputaţilor, republicat, la dezbaterea propunerii legislative a participat, în calitate de invitat, doamna Irina Alexe, secretar general adjunct în cadrul Ministerului Afacerilor Interne.

În urma examinării propunerii legislative, a punctelor de vedere exprimate şi a dezbaterii, membrii celor două comisii au hotărât, în unanimitate, să propună votului plenului Camerei Deputaţilor respingerea propunerii legislative privind modificarea alin.(5) al art.41 din Legea nr. l19/1996 cu privire la actele de stare civilă, republicată.
 Norma instituită este neclară şi imprecisă, aspect care, pe lângă dificultăţile de interpretare şi aplicare, este de natură a conduce la încălcarea dispoziţiilor art. 1 alin. (5) din Constituţia României. Actul normativ trebuie să îndeplinească anumite condiţii calitative, printre care se numără şi previzibilitatea, ceea ce presupune că acesta trebuie să fie suficient de precis şi clar pentru a fi aplicat. 
În raport cu obiectul şi conţinutul său, propunerea legislativă face parte din categoria legilor ordinare.

